Um fimm þúsund manns hafa enn ekki skilað skattframtali fyrir árið 2019. Skilafrestur fyrir árið 2020 rennur út á miðnætti en varaskattstjóri segir að ekki sé hundrað í hættunni þó að fólk skili ekki fyrr en á mánudag.
Skatturinn veitti engan skilafrest í ár en seinkaði þess í stað skiladeginum um nokkra daga. Í morgun átti um þriðjungur enn eftir að skila. Um 312 þúsund kennitölur eru á skrá hjá Skattinum og í morgun höfðu tæplega 200 þúsund skilað, samkvæmt Elínu Ölmu Artúrsdóttur, vararíkisskattstjóra og sviðsstjóra álagningarsviðs, þar af um 3.000 bara í morgun. Hún segir mjög óalgengt að það séu villur í framtölunum.
Þetta er hjá þessum venjulega Jóni, mjög hverfandi. Þær villur sem við sjáum eða ábendingar, segjum við við fólk áður en það skilar. Og sumar villur eru þannig að þú getur ekki skilað fyrr en þú ert búin að laga.
Um 5.000 manns hafa enn ekki skilað skattframtali ársins 2019, af þeim 313 þúsund sem voru á skrá. Nú eru 110 manns að veita einstaklingum aðstoð og segir Elín að langflestir þurfi ekkert að óttast ef framtalinu verður skilað á allra næstu dögum. En ef viðkomandi gerir þetta ítrekað og það líður mjög langur tími, þá gæti komið álagning.
Það borgar sig fyrir alla, þótt þeir nái því ekki í dag, til dæmis vegna þess að þeir ná ekki inn til okkar og eru með spurningu sem þeir þurfa svar við, þá hafa þeir bara samband á mánudaginn og skila strax þá. Ég get garanterað að það gerist ekkert í slíkum tilvikum.
Frestur til að skila skattframtali rennur út á miðnætti. Enginn frestur var veittur í ár, en varaskattstjóri segir að fólk þurfi engar áhyggjur að hafa þótt að framtalið skili sér ekki fyrr en eftir nokkra daga. Um 5000 manns hafa enn ekki skilað skattaskýrslu fyrir 2019. 